Lene Espersen (KF), 2001-02-28:
Jeg vil gerne starte med at kvittere for, at vi i Folketinget nu får mulighed for at drøfte de mere generelle og langsigtede strategier for fiskerierhvervet og prøver at se det i et fremadrettet perspektiv.
Der er måske nogle af dem, som følger denne debat, der vil sige: Hvordan kan det være, at Folketinget bruger en hel eftermiddag på noget så stort som en forespørgselsdebat om fiskerierhvervet?
Betyder det særlig meget for Danmark?
Til det skal svaret være: Ja, fiskerierhvervet er fortsat et utrolig vigtigt erhverv for Danmark.
Det drejer sig jo ikke kun om de mange mennesker, som har deres daglige gang på en båd, der tager ud
på havet og fisker og lander fisk, heriblandt masser af fisk til konsum, som vi alle har glæde af
Der er jo også masser af mennesker i land, som lever af de fisk, der bliver leveret til industrien.
Det drejer sig om at få nogle landinger af høj kvalitet, både af konsumfisk og af industrifisk, der tilsammen skaber arbejdspladser og indtjening til Danmark.
Det helt overordnede mål for den konservative fiskeripolitik er et ønske om, at erhvervet forbliver sundt og økonomisk selvbærende.
Erhvervet skal være både økonomisk og bestandsmæssigt bæredygtigt, og derfor er det også nødvendigt, at vi har politisk vilje her i Folketinget til at sikre fiskerierhvervet de mest optimale vilkår, naturligvis inden for de rammer, som bl.a. vores medlemskab af EU stiller
os over for.
Netop i det fremadrettede synes jeg måske, at vi kan lære utrolig meget af de problemer og den situation, torskestoppet har stillet os i, for jeg synes faktisk, det er et skoleeksempel på, hvad det er, der er galt i fiskeripolitikken.
Problemet er jo, at det stop, man gennemførte, var meget drastisk.
Fra den ene dag til den anden
Det er der ikke særlig mange erhverv der ville finde sig i, og det er ikke en måde at føre fornuftig eller bæredygtig erhvervspolitik på.
Man gjorde ganske enkelt ikke det arbejde, man skulle gøre, godt nok, da man i sin tid satte sig til at afstikke retningslinjer for bestandsudviklingen.
Problemet er jo, som tidligere ordførere har været inde på, at når man ligefrem laver en kasse, hvor man lukker af for alt fiskeri, kan det godt være, at man beskytter en enkelt art, man gerne vil beskytte.
Men samtidig afskærer man altså fiskerne fra at fiske f.eks. rødspætter, selv om der overhovedet ikke er nogen bestandsmæssige problemer med dem.
Det er også hårdt af en anden grund, for hvad sker der i det øjeblik, vi lukker for fiskeriet i et bestemt område?
Jo, de fiskere, der har mulighed for det, kan flytte over til et andet område, og så kan de kæmpe med de fiskere, der normalt fisker dér, om den bestand, der nu engang er tilbage.
Med andre ord: Man flytter bare problemerne, og på længere sigt er det ikke en fornuftig måde at løse dem på.
Endelig må man altså også sige, at det er en uretfærdig måde at føre fiskeripolitik på, for hvad sker der egentlig?
Man forhindrer danske fiskere i at komme ud og få deres torskefiskeri, rødspættefiskeri og andet fiskeri i gang, og imens oplever vi et undermålsfiskeri af andre arter, fordi vi har nogle tekniske bevaringsforanstaltninger, der ikke hænger sammen.
Som vi allerede har sagt, mener vi, at man må prøve at lave en mere langsigtet tilrettelæggelse af, hvordan fiskeripolitikken skal være på EU-plan.
Vi mener også, at det i forbindelse med EU-diskussionen skal sikres, at kapacitetsproblematikken bliver taget mere alvorligt.
Nu er det ene flådeprogram efter det andet blevet vedtaget, uden at der er sket det store.
Vi har oplevet, at der er nationer, der er meget, meget, meget langsommelige - ja, man kan nærmest sige, at de modarbejder, at der bliver gjort noget ved problemstillingen.
Her bliver vi altså nødt til at sikre, at kapacitetspolitikken fremover kommer til at fungere tilfredsstillende og bliver overholdt.
Med hensyn til de forskellige modeller, som bl.a. ministeren har opregnet for de forskellige typer fiskeri - det kystnære, det demersale, det pelagiske og industrifiskeriet - er vi enige i at der skal
forskellige reguleringstyper til.
Jeg tror, vi gør hinanden og fiskeriet en tjeneste, hvis vi forsøger at se hver type fiskeri for sig og finde den løsning, der egner sig bedst til at skabe de mest optimale økonomiske vilkår og så fleksible vilkår som overhovedet muligt for hver enkelt type.
Vi mener, det er et skridt i den rigtige retning, men vi betinger os naturligvis, at vi får en redegørelse i maj måned og dér får slået de sidste søm i, så vi får nogle fremadrettede perspektiver for fiskeriet.